Nog ŉ skietvoorval by Amerikaanse universiteitStudente troos mekaar buite die ongevalle-afdeling van ‘n hospitaal in Flagstaff, Arizona. Foto: ANA-AP ŉ Rusie tussen twee groepe studente het Vrydag op die kampus van die Northern Arizona University in die VSA in ŉ skietgeveg ontaard waarin een student doodgeskiet en drie gewond is. Steven Jones, ŉ 18-jarige eerstejaar, het aan die polisie gesê hy het op ŉ groep studente geskiet nadat hulle hom in die gesig geslaan en gejaag het. Hy het ook gesê hy het probeer om noodhulp op een van die slagoffers toe te pas. Die staatsaanklaers het gesê Jones se verklaring het duidelik getoon dat hy die aggressor was. “Daar is geen aanduiding van selfverdediging nie,” het Ammon Barker, die plaaslike staatsaanklaer, gesê. “[Jones] het hom aan die bakleiery onttrek, ŉ vuurwapen [in sy motor] gaan haal en na die geveg teruggekeer.’’ Die skietery het glo in ŉ parkeerterrein buite een van die koshuise op die Flagstaff-kampus gebeur. Verskeie mense het histeries die polisie gebel om die skietery aan te meld. Die slagoffers was almal lede van die Delta Chi-koshuis, terwyl Jones ŉ eerstejaar-aansoeker vir die Sigma Chi-koshuis was. Dit is nie duidelik hoe die bakleiery ontstaan het nie. Colin Brough is doodgeskiet, terwyl Nicholas Prato, Kyle Zientek en Nicholas Piring gewond is. Brough is in die bors en skouer geskiet. Jones is intussen in sy ouers se sorg vrygelaat. Hierdie skietvoorval kom net meer as ŉ week nadat nege mense dood en talle gewond is nadat ŉ 26-jarige man op ŉ groep studente op ŉ kollege-kampus in Oregon losgebrand het. President Barack Obama het ná die voorval op ŉ nuuskonferensie gevra dat die land se vuurwapen-beheermaatreëls hersien word.